Author: Peter
Company: urad

Informácia

o priebehu a výsledkoch VI. Európskeho regionálneho zasadnutia Medzinárodnej organizácie práce v dňoch 12. decembra až 15. decembra 2000 v Ženeve 

VI. Európske regionálne zasadnutie Medzinárodnej organizácie práce zvolala Správna rada Medzinárodného úradu práce na 12. december až 15. december 2000 do Ženevy a toto zasadnutie sa považovalo za regionálnu konferenciu (ďalej len „konferencia“) v súlade s čl. 38 odsekom 1 a odsekom 2 Ústavy Medzinárodnej organizácie práce (XIII. časť /čl. 387 až 427/ Mierovej zmluvy medzi spojenými a združenými mocnosťami a Nemeckom a protokol /podpísané vo Versailles 28. júna 1919/ – č. 217/1921 Zb. v znení neskorších úprav, ďalej len „Ústava Medzinárodnej organizácie práce“^1)). Správna rada Medzinárodného úradu práce na konferenciu pozvala všetky členské štáty Medzinárodnej organizácie práce z Európy. Na vykonanie čl. 38 Ústavy Medzinárodnej organizácie práce prijala Správna rada Medzinárodného úradu práce Rokovací poriadok (pravidlá) regionálnych zasadnutí Medzinárodnej organizácie práce (ďalej len „rokovací poriadok“).

^1) Slovenská republika je predmetnou medzinárodnou zmluvou viazaná na základe sukcesie, ako jeden z dvoch nástupníckych štátov po dni zániku Českej a Slovenskej Federatívnej Republiky (31. decembra 1992) - porov. ústavný zákon z 25. novembra 1992 č. 542/1992 Zb. o zániku Českej a Slovenskej Federatívnej Republiky, Viedenský dohovor z 23. augusta 1978 o sukcesii štátov vo vzťahu k zmluvám, ako aj uznesenie Národnej rady Slovenskej republiky č. 85 z 3. decembra 1992, ktorým sa schválilo vyhlásenie Národnej rady Slovenskej republiky o členstve Slovenskej republiky v Rade Európy a o prevzatí záväzkov z medzinárodných zmlúv.

	Delegácia Slovenskej republiky podľa článku 1 rokovacieho poriadku konferencie sa vyslala na konferenciu v trojstrannom zložení - dvaja vládni delegáti, jeden delegát za zamestnávateľov a jeden delegát za pracovníkov a príslušní poradcovia v súlade s uznesením vlády SR č. 933 zo 16. novembra 2000. 

Konferencia zvolila za predsedu konferencie p. Jean-Jacques Elmigera zo Švajčiarska, za podpredsedu konferencie p. L. Rýchleho z Českej republiky za vládnu skupinu, p. Antonisa Pieridesa z Cypru za podpredsedu za skupinu zamestnávateľov a p. Marca Blondela z Francúzska za podpredsedu za skupinu pracovníkov.

Na konferencii sa zúčastnilo 420 delegátov a poradcov zo 43 krajín z toho 213 vládnych delegátov vrátane 12 ministrov, 106 delegátov reprezentujúcich zamestnávateľov a 101 delegátov reprezentujúcich pracovníkov, 312 bolo mužov a 108 žien. Konferencie sa zúčastnili tiež zástupcovia medzivládnych a medzinárodných organizácií.

Konferencia sa zaoberala zhodnotením činností Medzinárodnej organizácie práce v Európe za obdobie posledných piatich rokov od V. Európskej regionálnej konferencie Medzinárodnej organizácie práce, ktorá sa uskutočnila vo Varšave od 20. septembra 1995 do 27. septembra 1995. Základnou bázou pre rozpravu na konferencii boli európske regionálne aktivity Medzinárodnej organizácie práce a Správa generálneho riaditeľa Medzinárodného úradu práce. Správa generálneho riaditeľa Medzinárodného úradu práce sa zemerala na dve oblasti – Globalizácia Európy – Primeraná práca v informačnej ekonomike (I. diel) a Primeraná práca v Európe a v strednej Ázii: Aktivity Medzinárodnej organizácie práce 1995-2000 (II. diel). Vo svojej správe generálny riaditeľ Medzinárodného úradu práce zhodnotil aktivity Medzinárodnej organizácie práce v európskom regióne za posledných päť rokov vo svetle štyroch strategických cieľov Medzinárodnej organizácie práce. Hlavným zámerom správy bol účinok nových informačných a komunikačných technológii na svet práce a problémy, ktoré vyvstali pre zložky tripartity v členských štátoch Medzinárodnej organizácie práce v európskom regióne. 

Správu generálneho riaditeľa Medzinárodného úradu práce členské štáty MOP dostali v dostatočnom časovom predstihu a obsahovala:

Prvý diel (45 strán) – Globalizácia Európy: Primeraná práca v informačnej ekonomike

Informačné a komunikačné technológie a organizácia práce a výroba (produkcia)
Účinky na zamestnanie
Prístup
Znalosti ako kritizované ťažkosti (prekážky)
Dôsledky informačných a komunikačných technológii na organizáciu práce a výrobu (produkciu)
     		Nezávislosť miesta
     		Zmena hraníc podniku
Odlišnosti sveta práce
Medzinárodná organizácia práce, technológie a primeraná práca
 	Pracovná migrácia
		Požiadavky na softwarových expertov
		Súťaženie pre vysoko kvalifikované pracovné sily
		Migrácia východ – západ
		Ochrana migrujúcich pracovníkov
		Rozvoj podnikov (firiem)
	Organizácia a reprezentácia zamestnávateľov a pracovníkov
		Zlepšenie prístupu prostredníctvom odbornej prípravy
		Zamestnateľnosť a celoživotné vzdelávanie
		Reprezentatívnosť
		Flexibilita
		Práca na vzdialenosť (zamestnávanie domáckych pracovníkov za
                    použitia výpočtovej techniky)
		Pracovné podmienky: kontrola, zachovávanie súkromia a zdravotné 
                    problémy
		Potenciál informačných a komunikačných technológii pre 
                    organizácie zamestnávateľov a pracovníkov
	Sociálna ochrana
		Vytváranie pracovných príležitostí, strata zamestnania a 
                    nezamestnanosť
		Stav zamestnania a pokrytie sociálnou ochranou
		Doplnková sociálna ochrana
		Informačné a komunikačné technológie a uplatňovanie 
                    zákonodarstva v oblasti sociálnej ochrany
		Informačné a komunikačné technológie a bezpečnosť a zdravie
	          Otázky do rozpravy 
     
Druhý diel (128 strán)

1.	Rozvojové trendy v Európe a v strednej Ázii
Úvod
Západoeurópske krajiny
	Kapitola zamestnanosť z Amsterdamskej zmluvy
	Úspech pracovného trhu v štyroch menších krajinách
	Pretrvávanie vysokej miery nezamestnanosti
	Vzostup služieb a netypické formy zamestnania
	Situácia žien pracovníčiek
	Sociálny dialóg
	Sociálna ochrana
Tranzitívne krajiny
	Dedičstvo z minulosti
	„Washingtonský súhlas“
	Rozvojové trendy
	Situácia v zamestnávaní
	Medzinárodná migrácia za zamestnaním
	Sociálny dialóg
	Sociálna ochrana

2.	Činnosti Medzinárodnej organizácie práce

      Štruktúra Medzinárodnej organizácie práce v Európe a v strednej Ázii
	Regionálny úrad
	Multidisciplinárny poradný tím pre strednú a východnú Európu
	Multidisciplinárny poradný tím pre strednú Áziu
	Národní korešpondenti
	Odvetvové úrady
Vzťahy k Európskej únii a iným regionálnym inštitúciám
     Vzdelávacie centrum Medzinárodnej organizácie práce
     Hlavné trendy v odbornej spolupráci
	Priority v odbornej pomoci
     Podpora zamestnania
          Politika zamestnanosti
          Štatistiky práce
          Posilnenie inštitúcii pracovného trhu
          Odborná príprava
          Rozvoj podnikov
     Sociálna ochrana
          Bezpečnosť a ochrana zdravia v zamestnaní
          Pracovná inšpekcia
          Programy proti drogám a alkoholu
          Medzinárodná migrácia za zamestnaním
          Sociálne zabezpečenie
     Sociálny dialóg a tripartizmus
          Inštitúcie sociálneho dialógu
          Mzdy a politika príjmov
          Organizácie zamestnávateľov
          Organizácie pracovníkov
          Sociálny dialóg na odvetvovej úrovni
     Základné práva pracovníkov
          Deklarácia Medzinárodnej organizácie práce
          Sofijská deklarácia
          Prípady pokroku a problémy na riešenie
          Sloboda združovania
          Diskriminácia
	Nútená práca
          Rovnosť rodov (pohlaví)
          Detská práca.

K uvedenému obsahu správy generálneho riaditeľa Medzinárodného úradu práce počas konferencie prebiehala rozprava.

	Delegácia Slovenskej republiky sa aktívne zapojila do rozpravy k nastolenej problematike vyplývajúcej zo správy generálneho riaditeľa Medzinárodného úradu práce.

	Minister práce, sociálnych vecí a rodiny SR p. Peter Magvaši vystúpil s prejavom na konferencii 12. 12. 2000 a okrem iného uviedol, že vláda Slovenskej republiky v súlade so 4 strategickými cieľmi Medzinárodnej organizácie práce a podľa svojho Programového vyhlásenia orientuje sociálnu politiku, pracovné a sociálne vzťahy tak, aby boli stimulujúcim prvkom sociálno-ekonomického rozvoja v procese globalizácie (text vystúpenia pozrite v prílohe). V ten istý deň sa p. minister stretol s generálnym riaditeľom Medzinárodného úradu práce p. J. Somaviom. Na predmetnom stretnutí zhodnotili vzťahy a spoluprácu medzi Slovenskou republikou a Medzinárodnou organizáciou práce na základe uzavretej dohody z 21. februára 2000. Pán minister za prítomnosti veľvyslanca Slovenskej republiky pri OSN a ostatných medzinárodných organizáciách v Ženeve p. K. Petőcza a viceprezidenta Konfederácie odborových zväzov SR p. P. Gajdoša odovzdal na uloženie a registráciu ratifikačné listiny Slovenskej republiky k Dohovoru Medzinárodnej organizácie práce o ochrane materstva č. 183 z roku 2000. Slovenská republika sa stala prvým štátom zo 175 členských štátov MOP, ktorý ratifikoval uvedený dohovor (materiál týkajúci sa ratifikácie uvedeného dohovoru /93 strán/ je zverejnený na internete (http://www.employment.gov.sk - Hlavná stránka-Aktivity-Zmluvné vzťahy-Medzinárodné zmluvy a dohovory, ktoré Slovenská republika ratifikovala). Druhým štátom, ktorý ratifikoval predmetný dohovor sa stala Talianska republika, jej ratifikačné listiny sa uložili a zaregistrovali u generálneho riaditeľa Medzinárodného úradu práce v Ženeve 7. februára 2001. Dohovor nadobudne platnosť 7. februára 2002 a zverejní sa v Zbierke zákonov SR.

Na osobitnom zasadnutí konferencie venovanom vplyvom informačných a komunikačných technológii na svet práce a vývin zamestnanosti v Európe vystúpil za vládnu časť delegácie SR p. Prof. Ľudovít Molnár, rektor Technickej univerzity v Bratislave. Okrem iného uviedol, že Slovenská republika prechádza dvoma transformáciami: “z plánovanej na trhovú ekonomiku”, a na “informačnú spoločnosť”. Obe sú náročné, dlhodobé a originálne procesy. Transformácia ekonomiky priniesla potrebu jej reštrukturalizácie, a tá ovplyvnila, a stále ovplyvňuje, trh práce. Celý rad pracovných miest zaniká, vznikajú nové pracovné miesta, ktoré si však vyžadujú rekvalifikáciu, nové poznatky. K tomu pristupuje transformácia vyvolaná novými technológiami, predovšetkým informačnými a komunikačnými. Jedným z najdôležitejších pilierov rozvoja spoločnosti sa stáva vzdelávanie. Nastúpili sme cestu transformácie vzdelávacieho systému, ktorá si vyžaduje ako ľudské, tak finančné zdroje. Sektor vzdelávania zápasí s oboma. V oblasti informačných a komunikačných technológii sa na sektore vzdelávania najviac prejavil brain drain (únik mozgov). Dobre vzdelaní ľudia zo sektora vzdelávania našli nepomerne lepšie podmienky, predovšetkým finančné, v iných sektoroch doma alebo v zahraničí. Ich náhrada nie je jednoduchá a nemožno ju urobiť zo dňa na deň. Potreba celoživotného vzdelávania je nevyhnutným javom a procesom súčasnej modernej spoločnosti (text vystúpenia pozrite v prílohe). 

Pán minister P. Magvaši usporiadal za prítomnosti veľvyslanca Slovenskej republiky pri OSN a ostatných medzinárodných organizáciách v Ženeve p. K. Petőcza dňa 14. 12. 2000 v reprezentačných priestoroch Stálej misie SR pri OSN a ostatných medzinárodných organizáciách v Ženeve slávnostnú večeru pre regionálneho riaditeľa pre Európu a strednú Áziu Medzinárodného úradu práce p. H. Scharrenbroicha, ktorý odchádza do dôchodku.

Dňa 15 12. 2000 sa uskutočnilo pracovné stretnutie p. ministra P. Magvašiho s výkonným riaditeľom Medzinárodného úradu práce p. F. Trémeaudom, na ktorom sa zúčastnil aj rektor Technickej univerzity p. Prof. Ľudovít Molnár a II. tajomník Stalej misie SR pri OSN a ostatných medzinárodných organizáciách v Ženeve p. M. Májek. Predmetom rokovania boli možnosti zapojenia sa Technickej univerzity v Bratislave do vzdelávacích projektov Medzinárodného vzdelávacieho strediska Medzinárodnej organizácie práce v Turíne zameraných najmä na vzdelávanie v oblasti práce na diaľku, čím by sa podstatne znížili náklady za účastníkov zo Slovenskej republiky na vzdelávacích aktivitách Medzinárodného vzdelávacieho strediska Medzinárodnej organizácie práce. Účastníci rokovania sa dohodli, že rektor Technickej univerzity v Bratislave p. Prof. Ľ. Molnár spolu s národným korešpondentom pre Medzinárodný úrad práce na Slovensku p. B. Vavrom navštívia Medzinárodné vzdelávacie stredisko Medzinárodnej organizácie práce v Turíne a s jeho vedúcimi pracovníkmi dohodnú ďalšiu spoluprácu v uvedenej oblasti.

Dňa 15. 12. 2000 delegáti prijali závery VI. Európskej regionálnej konferencii Medzinárodnej organizácie práce.
	
Účastníci tejto konferencie pripomínajú ich záväzky k programu primeranej práce, ktorý zahŕňa štyri strategické ciele Medzinárodnej organizácie práce:
-	podporovanie a posilňovanie základných zásad a práv pri práci a medzinárodných pracovných noriem,
-	vytváranie väčších príležitostí pre ženy a mužov na zabezpečenie primeraného zamestnania a primeraného príjmu,
-	napomáhanie prístupu k sociálnej ochrane pre všetkých, a
-	posilňovanie tripartizmu (trojstranných vzťahov) a sociálneho dialógu.
Účastníci konferencie odporúčajú, aby politika a aktivity sa rozvíjali na celoštátnej, subregionálnej a regionálnej úrovni a aby zahŕňali všetky štyri strategické ciele Medzinárodnej organizácie práce vrátane cieleného rozvoja a citlivej zložky rovnosti pohlaví (rodov).

	V oblasti informačných a komunikačných technológii je potenciál týchto technológii v raste ekonomiky i vo zvýšení zamestnanosti. Potreba zlepšiť prístup k celoživotnému vzdelávaniu a k odbornej príprave najmä vo vzťahu k novým technológiám je nevyhnutná s cieľom odstrániť nedostatky v znalostiach a vedomostiach k týmto technológiám. Zlepšenie a zvýšenie príležitostí pre nadobudnutie znalostí k týmto technológiám má byť spoločným úsilím k rozvoju vzdelávania tak jednotlivých vlád, ako aj organizácií zamestnávateľov a organizácií pracovníkov. Znalosť využívať moderné informačné a komunikačné technológie má začať už od základného vzdelávania v základných školách a štát musí rozvíjať príslušné programy a pokúsiť sa identifikovať náležité finančné prostriedky k tejto činnosti. Osobitná pozornosť sa musí venovať zaručeniu, že migrácia vysoko vedomostných osôb nemala by byť výsledkom „brain-drain“ (úniku mozgov) k potrebným ľudským zdrojom z krajín pôvodu a ani to nemá odradiť krajiny určenia od väčšieho investovania do odbornej prípravy a rekvalifikácie ich vlastných občanov obzvlášť tých súčasne nezamestnaných.   

Nové príležitosti na zamestnanie, obzvlášť tie, ktoré sa vytvorili prostredníctvom prenikania informačných a komunikačných technológii veľmi závisia na súkromných podnikoch, najmä na malých a stredných podnikoch. Prostredníctvom informačných a komunikačných technológii tradičná schopnosť služieb narastá a sú väčšie príležitosti pre európske krajiny exportovať „nehmotné“ výrobky také ako software. Technológie tiež podporujú podnikateľské vzťahy a samostatné podnikanie.
 
Závery konferencie sú včlenené do 43 bodov (pozrite prílohu).

Na základe záverov konferencie sa odporúča, aby členské štáty Medzinárodnej organizácie práce spolu so sociálnymi partnermi z regiónu Európy a strednej Ázie:

a)  presadzovali vo svojej činnosti štyri strategické ciele Medzinárodnej organizácie práce,

b) presadzovali zavádzanie a využívanie nových informačných a komunikačných technológií vo všetkých odvetviach hospodárstva a v ďalších oblastiach spoločenskej činnosti a na všetkých typoch škôl.